O‘zbekiston Fransiyadagi qishloq xo‘jaligi ko‘rgazmasida ishtirok etdi

Parijdagi Porte de Versailles ko‘rgazmalar markazida Yevropaning eng yirik qishloq xo‘jalik ko‘rgazmalaridan biri – SIA-2014 bo‘lib o‘tdi. 1925-yildan buyon o‘tkazilib kelayotgan mazkur tadbir haqida “Jahon” axborot agentligi xabar bermoqda.

Bu yilgi mavsumda jahonning 25 mamlakatidan tashrif buyurgan mingdan ortiq eksponentlar o‘z mahsulotlarini namoyish etishdi. Ko‘rgazma mehmonlarining soni esa 700 mingdash oshdi. Tadbirni yoritish uchun ikki mingdan oshiq mahalliy va xorijiy jurnalistlar tashrif buyurdi. SIA-2014’ning ochilish marosimida Fransiya prezidenti Fransua Olland hamda bir qator vazirlari ishtirok etishgani ham mazkur forumning maqomi va ahamiyati naqadar yuksak ekanligini ko‘rsatadi.
SIA-2014 agrosaloni quyidagi mavzu guruhlariga bo‘lingan: xorijiy agrosanoat majmuasi mahsulotlari; Fransiya hududlari qishloq xo‘jalik mahsulotlari; oziq-ovqat sohasi; bog‘dorchilik texnologiyalari, uskunalari, texnika va jihozlari; chorvachilik; veterinariya va boshqalar.
Shuningdek, agrosalon doirasida turli tadbirlar, jumladan, seminarlar, forumlar, davra suhbati va taqdimotlar o‘tkazildiki, ular SIA-2014 ishtirokchilari va mehmonlariga ish yuzasidan uchrashuvlar o‘tkazish imkonini yaratib berdi.
O‘zbekistonning Fransiyadagi elchixonasi ushbu yirik ko‘rgazma tashkiliy qo‘mitasi, Fransiya Qishloq xo‘jaligi, agrosanoat va o‘rmon xo‘jaligi vazirligi, Xalqaro qishloq xo‘jalik mahsulotlari va texnikasi almashinuvini rivojlantirish assotsiatsiyasi – “ADEPTA”, Agronomik tadqiqotlar milliy instituti – “INRA”, Fransiya chorva federatsiyasi vakillari bilan uchrashuvlar o‘tkazdi. Ularda mazkur soha bo‘yicha hamkorlikni yo‘lga qo‘yish masalalari muhokama etildi.
Uchrashuvlar yakunlariga ko‘ra, Fransiya tomoni SIA-2014 agrosalonining mahalliy va xorijiy ishtirokchilari hamda O‘zbekiston agrar sektori vakillarining o‘zaro hamkorlik qilishlarida ko‘maklashishga tayyor ekanligini bildirdi.